การเมืองเด้ง ผู้บริหารสสว.ผลงานขัดใจ
การเมืองเด้ง “ยุทธศักดิ์” พ้น ผอ.สสว.แล้ว คาดใช้เวลา 2 เดือน สรรหา ผอ.คนใหม่
9 มิ.ย. 2555

การเมืองเด้ง “ยุทธศักดิ์” พ้น ผอ.สสว.แล้ว คาดใช้เวลา 2 เดือน สรรหา ผอ.คนใหม่
นายวิฑูรย์ สิมะโชคดี ปลัดกระทรวงอุตสาหกรรม เปิดเผยว่า คณะกรรมการส่งเสริมวิสาหกิจขนาดกลางและขนาดย่อม (สสว.) ที่มีนายกิตติรัตน์ ณ ระนอง รองนายกรัฐมนตรีและ รมว.คลัง เป็นประธาน มีมติให้นายยุทธศักดิ์ สุภสร พ้นจากตำแหน่งผู้อำนวยการ สสว. ตามที่ได้ยื่นใบลาออก 
ทั้งนี้ การสรรหากรรมการผู้จัดการคนใหม่จะใช้เวลาประมาณ 2 เดือน ขณะที่บอร์ดมีมติให้ น.ส.อิสรา ภูมาศ ที่ปรึกษา สสว.ดำรงตำแหน่งรักษาการผู้อำนวยการ สสว.ไปก่อน
นายวิฑูรย์ กล่าวว่า การยกเลิกสัญญาจ้างนายยุทธศักดิ์ เป็นความยินยอมพร้อมใจของทั้งสองฝ่าย โดยโดยเมื่อวันที่ 16 พ.ค.นายยุทธศักดิ์ได้ยื่นใบลาออก และจะได้รับเงินเดือนตามปกติจนกว่าจะครบเกณฑ์ภายใน 30 วัน
นายกิตติรัตน์ ปฏิเสธให้สัมภาษณ์ในเรื่องนี้โดยระบุว่าให้ไปถามปลัดกระทรวงอุตสาหกรรมเอง 
ด้านนายยุทธศักดิ์ กล่าวว่า ได้ยื่นใบลาออกแล้ว และตนได้ทราบข่าวเมื่อวานนี้ (7 มิ.ย.) ว่ามีการเรียกประชุมบอร์ด แต่ก็ไม่รู้ว่าเป็นเรื่องอะไร ขณะที่ก่อนหน้านี้บอร์ดได้ส่งสัญญาณให้รับทราบผลการประเมิน และเห็นว่าคงทำงานร่วมกันไม่ได้ จึงได้เลือกลาออก 
แหล่งข่าวระบุว่า บอร์ด สสว.ให้นายยุทธศักดิ์ไม่ผ่านการประเมิน เนื่องจากไม่มีผลงาน แต่มีข้อสังเกตว่าคณะกรรมการประเมินผล 4 ใน 5 คนเป็นกรรมการผู้ทรงคุณวุฒิที่รัฐบาลเพิ่งตั้งมาตั้งแต่ต้นปีนี้ แต่ประเมินผลงานปีที่แล้วของนายยุทธศักดิ์ว่าไม่ผ่านแหล่งข่าว ระบุว่า แต่พนักงาน สสว.พูดกันว่า เป็นเพราะฝ่ายการเมืองไม่พอใจที่นายยุทธศักดิ์ สั่งโยกย้าย น.ส.ปณิตา ชินวัตร ผู้อำนวยการสำนักสนับสนุนทางการเงิน เมื่อนายยุทธศักดิ์ลาออก ก็สั่งโยกย้าย น.ส.ปณิตา กลับมาทำงานในตำแหน่งเดิม